
Na podlagi 60. člena in tretjega odstavka 78. člena Zakona o javnih uslužbencih  (Uradni list RS, št. 32/25 in nadaljnje spremembe- v nadaljevanju besedila: ZJU-1)  in 25. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE, 119/21 – ZČmIS-A, 202/21 – odl. US, 15/22,54/22 – ZUPŠ-1, 114/23, 136/23 – ZIUZDS in 70/25 – ZUTD-I) Ministrstvo za okolje in prostor, Uprava Republike Slovenije za jedrsko varnost, objavlja javno objavo za zasedbo uradniškega delovnega mesta za delo na projektu »Krepitev upravnega organa Turčije za jedrsko varnost in zaščito pred sevanji«, za določen čas dveh let: 

[bookmark: _Hlk188012511]Višji svetovalec v Sektorju za pripravljenost na izredne dogodke (šifra DM: 60071)


Iščemo samostojno, organizirano in komunikativno osebo, ki jo veselijo IKT, projektno delo, delo z ljudmi in mednarodno sodelovanje.
V našem sektorju boste sodelovali pri nalogah, ki prispevajo k pripravljenosti Slovenije na odziv ob jedrskih in radioloških nesrečah. Delo je raznoliko, dinamično in odgovorno – združuje IKT, načrtovanje, koordinacijo, razvoj rešitev, vaje, usposabljanja ter sodelovanje z domačimi in mednarodnimi partnerji.

Kaj boste počeli?
· Skrbeli za IKT podporo pripravljenosti in odzivu – za informacijske sisteme, računalniško in komunikacijsko opremo, omrežne povezave ter druga IKT sredstva, ki so ključna za učinkovito delovanje ob izrednem dogodku.
· Upravljali in razvijali IKT rešitve – sodelovali pri načrtovanju, nadgradnji in uvajanju informacijskih sistemov, testiranju novih rešitev ter iskanju odgovorov na tehnične in uporabniške izzive.
· Vodili in koordinirali projekte ter pripravljali analize, poročila in zahtevna strokovna gradiva.
· Načrtovali in izvajali vaje ter usposabljanja za pripravljenost na izredne dogodke, pri čemer boste sodelovali tudi pri preverjanju delovanja IKT in komunikacijskih rešitev.
· Povezovali ljudi in organizacije ter sodelovali z drugimi sektorji URSJV, državnimi organi ter domačimi in tujimi partnerji.
· Sodelovali v mednarodnih projektih in delovnih skupinah, tudi z organizacijami IAEA, OECD/NEA in HERCA, ter se udeleževali mednarodnih srečanj in službenih poti.
· Skrbeli za postopke, navodila in druge strokovne vsebine, pomembne za učinkovito pripravljenost in odziv.

Zakaj se nam pridružiti? 
IKT + projektno delo
IKT pri nas ni le podpora – je eden od ključnih elementov sistema pripravljenosti in odziva. Sodelovali boste pri upravljanju, razvoju, testiranju in nadgradnji rešitev, ki se uporabljajo pri delu ob izrednih dogodkih.
Tehnologija z realnim namenom
Delali boste z informacijskimi sistemi, komunikacijskimi rešitvami in drugo IKT opremo, kjer sta zanesljivost in razpoložljivost ključni. Vaše delo bo neposredno povezano z zagotavljanjem sposobnosti za odziv.
Mednarodna vpetost
Strokovno delo s tujimi partnerji, mednarodne delavnice, projekti in službene poti.
Dinamično in smiselno delo
Vsak dan prinaša nove izzive, vaše delo pa ima konkreten pomen za varnost in pripravljenost države.
Majhna in povezana ekipa
Delovno okolje, kjer štejejo sodelovanje, zaupanje in medsebojna pomoč.
Samostojnost in odgovornost
Veliko prostora za lastne ideje, samostojno organizacijo dela in prevzemanje odgovornosti.
Vlaganje v vas
Odlične možnosti dodatnega izobraževanja, strokovnega izpopolnjevanja doma in v tujini ter kariernega razvoja.
Fleksibilnost
Možnost dela od doma in gibljiv delovni čas.
Urejeni delovni pogoji
Sodobno in urejeno delovno okolje ter spodbudna organizacijska kultura.
Nagrajujemo uspešnost
Dobro delo, zavzetost in rezultati so opaženi in ustrezno ovrednoteni.

Iščemo nekoga, ki zna povezati ljudi, tehnologijo in projekte.
Če ste visoko organizirani, samostojni, radi prevzemate odgovornost in vas privlači delo, ki presega klasične pisarniške okvirje, vas vabimo, da se nam pridružite.

Pri nas ne čakamo na izredni dogodek – nanj se pripravljamo. In pri tem lahko pomembno vlogo odigrate prav vi.


Kandidati/ke, ki se bodo prijavili na prosto delovno mesto, morajo izpolnjevati naslednje pogoje: 
· najmanj visokošolsko strokovno izobraževanje (prejšnje)/visokošolska strokovna najmanj visokošolsko strokovno izobraževanje (prejšnje)/visokošolska strokovna izobrazba (prejšnja), oziroma najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja), oziroma najmanj visokošolsko univerzitetno izobraževanje (prva bolonjska stopnja) /visokošolska univerzitetna izobrazba (prva bolonjska stopnja) specialistično izobraževanje po višješolski izobrazbi (prejšnje)/specializacija po višješolski izobrazbi (prejšnja);
· najmanj 4 leta delovnih izkušenj;
· državljanstvo Republike Slovenije;
· ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti, in ne smejo biti obsojeni na nepogojno kazen zapora v trajanju več kot šest mesecev,
· zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.
· 
Prednost pri izbiri bodo imeli kandidati, ki:
· imajo znanje in praktične izkušnje s področja IKT, zlasti z upravljanjem, razvojem, uvajanjem ali testiranjem informacijskih sistemov in komunikacijskih rešitev;
· izkazujejo visoko motiviranost za delo, samoiniciativnost in pripravljenost za pridobivanje novih znanj;
· imajo razvite komunikacijske in sodelovalne veščine, so odprti za delo z ljudmi ter jih veselita povezovanje in sodelovanje z različnimi strokovnjaki in organizacijami, tudi v mednarodnem okolju.

Poleg posebnih pogojev morajo kandidati izpolnjevati tudi splošne pogoje, ki jih urejajo predpisi s področja delovnega prava.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. 

Za delovne izkušnje se upoštevajo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. 

Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. 

Delovne izkušnje se dokazujejo z verodostojnimi listinami, iz katerih sta razvidna čas opravljanja dela in zahtevana stopnja izobrazbe.

Zahtevane delovne izkušnje se skrajšajo za eno tretjino, v primeru, da ima kandidat univerzitetno izobrazbo ali visoko strokovno s specializacijo oz. magisterijem.


Prijava mora vsebovati:
1. izjavo o izpolnjevanju pogoja glede zahtevane izobrazbe, iz katere mora biti razvidna vrsta študijskega programa in smer izobrazbe ter datum zaključka študija (diploma) in ustanova, na kateri je bila izobrazba pridobljena;
2. opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj (opis mora vsebovati navedbo delodajalca oz. druge fizične ali pravne osebe za katero je kandidat opravljal delo, datum začetka in konca opravljanja dela, opis dela ter stopnja zahtevnosti delovnega mesta);
3. izjavo kandidata, da: 
· je državljan Republike Slovenije,
· ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
· zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti; 
4. izjavo, da za namen tega natečajnega postopka dovoljuje Ministrstvu za okolje in prostor, Upravi Republike Slovenije za jedrsko varnost, pridobitev podatkov iz 3. točke iz uradne evidence. 

Prijavo morate obvezno oddati na priloženem obrazcu.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja in veščine, ki jih je pridobil. 

Strokovna usposobljenost kandidatov se bo presojala na podlagi priloženih izjav, na podlagi razgovora s kandidati oziroma s pomočjo morebitnih drugih metod preverjanja strokovne usposobljenosti kandidatov. 

Izbrani kandidat na delovnem mestu višji svetovalec ne bo imenovan v naziv, se mu pa skladno s prvim odstavkom 81. člena Zakona o javnih uslužbencih določijo pravice in obveznosti za naziv višji svetovalec III. Z izbranim kandidatom bomo sklenili delovno razmerje za določen čas dveh let, s polnim delovnim časom, in s 6-mesečnim poskusnim delom, za namen izvajanja nalog v okviru projekta »Krepitev upravnega organa Turčije za jedrsko varnost in zaščito pred sevanji«.

Izhodiščni plačni razred delovnega mesta je 22., v skladu z določbami Zakona o skupnih temeljih sistema plač v javnem sektorju (ZSTSPJS, Uradni list RS, št. 95/24) in znaša 2.353,61 EUR bruto. Javni(a) uslužbenec(ka) pridobi pravico do izplačila osnovne plače postopno, na način iz 3. točke prvega odstavka 101. člena ZSTSPJS. 

Izbrani kandidat bo delo opravljal na Ministrstvu za okolje in prostor, v Upravi Republike Slovenije za jedrsko varnost, Litostrojska 54, Ljubljana. 

Kandidati pošljejo pisne prijave z izjavami in obrazcem (z označbo: »za javno objavo 110-6/2026-2584 za prosto delovno mesto Višji svetovalec v Sektorju za pripravljenost na izredne dogodke (šifra DM 60071)«) na naslov: Uprava Republike Slovenije za jedrsko varnost, Litostrojska 54, 1000 Ljubljana, in sicer v roku 14 dni po objavi na Zavodu RS za zaposlovanje in osrednjem spletnem mestu državne uprave GOV.SI. Za pisno obliko prijave se šteje tudi elektronska oblika, poslana na elektronski naslov: gp.ursjv@gov.si, pri čemer veljavnost prijave ni pogojena z elektronskim podpisom. 

Neizbrane kandidate bomo pisno obvestili po zaključenem postopku izbire.

Informacije o izvedbi javne objave daje ga. Ines Pregl Usar na tel. št. 01 478 71 21, informacije glede področja dela pa Metka Tomažič na tel. št.: 01 472 11 79. 
 
V besedilu javne objave uporabljeni izrazi, zapisani v moški slovnični obliki, so uporabljeni kot nevtralni za ženske in moške.

